**Club Atlético Rosario Central**, skrátene **Rosario Central**, je argentínsky športový klub so sídlom v meste Rosario. Rosario Central vyhral spolu 4 tituly v argentínskej najvyššej súťaži Primera División. Domáce zápasy hráva klub na štadióne Estadio Gigante de Arroyito. V súčasnosti hráva najvyššiu argentínsku futbalovú súťaž Primera División.

História
--------

Tím z roku 1903.
Klub bol založený robotníkmi z miestnej britskej železničnej spoločnosti na Vianoce 24. decembra 1889 pod názvom **Central Argentine Railway Athletic Club**. Aj prví dvaja prezidenti a viceprezidenti klubu boli Briti. Prvý zápas hral klub s posádkou britskej námornej lode v máji 1890. V prvých rokoch hral klub predovšetkým zápasy proti miestnym rivalom, najčastejšie s klubom Rosario Cricket Club. Do klubu sa v tej dobe nemohli dostať ľudia, ktorí nepracovali v miestnej železničnej spoločnosti. V roku 1904 sa spojili dve argentínske železničné spoločnosti a to Central Argentino a Buenos Aires a vytvorili jeden subjekt. Na základe toho, aj členovia klubu rozhodli, že tento sa premenuje na **Club Atlético Rosario Central**, zároveň padlo rozhodnutie, že klub bude prijímať za členov aj ľudí mimo železničnú spoločnosť. V roku 1905 bola vytvorená miestna liga "Liga Rosarina de Football". Túto tvorili kluby z mesta Rosario a zapojil sa sem aj tím Rosario Central. Prvý titul v tejto regionálnej lige vyhral klub v roku 1908. V roku 1913 opustili niektoré kluby vrátane Rosario Central Ligu Rosarina a založili si vlastnú v rámci združenia Federación Rosarina de Football. Rosario Central vyhralo túto ligu hneď v roku 1913. Avšak už o rok neskôr sa Rosario Central vrátil späť do Liga Rosarina a túto hneď v danom ročníku aj vyhral. Ďalšie tituly zaznamenal v ročníkoch 1915, 1916 a 1917. V roku 1919 vyhral klub Ligu Rosarina znova. V roku 1920 klub opustil Liga Rosarina znova a stal sa členom Asociación Amateur, kde vyhral tituly v rokoch 1920 a 1921. Už o dva roky neskôr sa klub opätovne vrátil do Ligy Rosarina a túto vyhral znova v sezónach 1923, 1927, 1928 a 1930. Rosario Central sa tak stal najúspešnejším klubom v histórií Liga Rosarina. V tomto období však zaznamenal klub tiež päť triumfov v národnom pohári.

### Profesionalizácia a vstup do ligy

Tím z roku 1937.
V roku 1931 sa argentínska liga profesionalizovala. Zároveň bola vytvorená nová federácia združujúca kluby z mesta Rosario, a to Asociación Rosarina de Fútbol a táto začala organizovať novú regionálnu ligu. Rosario Central vyhralo túto ligu v ročníkoch 1937 a 1938. V roku 1939 sa klub spolu so svojim rivalom tímom Newell's Old Boys prihlásili do argentínskej futbalovej federácie a zároveň požiadali o možnosť hrať najvyššiu futbalovú súťaž. Túto požiadavku futbalová federácia akceptovala a oba kluby tak mohli hrať konečne prvú ligu. Rosario Central obsadil vo svojej prvej sezóne jedenáste miesto. Avšak už v ročníku 1941 klub zostúpil do druhej najvyššej súťaže, keď obsadil posledné miesto. No už po jednej sezóne sa vrátil späť do najvyššej súťaže. Zvyšok 40. rokov 20. storočia strávil klub v strede ligovej tabuľky. V sezóne 1950 však Rosario Central obsadil zas posledné miesto a znova zostúpil do druhej ligy. Po roku sa však klub opätovne vrátil do najvyššej súťaže. Aj 50. roky strávil klub v strede ligovej tabuľky, okrem dvoch ročníkov, kde skončil predposledný a tesne sa tak vyhol zostupu. Taktiež v 60. rokoch sa Rosario Central umiestňoval v strede tabuľky. V sezóne 1967, keď sa súťaž rozdelila na časti Metropolitano a Nacional, skončil klub v časti Nacional na treťom mieste. O rok neskôr v časti Nacional skončil klub štvrtý. V roku 1970 sa v časti Nacional dostal klub až do finále tejto časti súťaže, kde však prehral s tímom Boca Juniors.

### Prvé úspechy v najvyššej súťaži

Majstrovský tím z roku 1971.
Zlepšené výsledky z predchádzajúcej dekády sa naplno prejavili na začiatku 70. rokov. V roku 1971 sa trénerom klubu stal bývalý reprezentant Ángel Labruna. Už v sezóne 1971 v časti Nacional vyhral Rosario Central svoju skupinu. Následne v semifinále vyhral nad svojim najväčším rivalom Newell's Old Boys a potom vo finále porazil tím San Lorenzo a vyhral tak svoj vôbec prvý majstrovský titul. V sezóne 1973 vyhral klub už svoj druhý majstrovský titul, keď vyhral finálový turnaj časti Nacional. O rok neskôr skončil klub druhý tak včasti Metropolitano, ako aj Nacional. V tomto ročníku sa do klubu dostal jeden z najznámejších argentínskych futbalistov Mario Kempes. V sezóne 1979 sa v oboch častiach súťaže prebojoval Rosario Central do semifinále. V tomto období sa trénerom klubu stal Ángel Tulio Zof. V ročníku 1980 sa klub dostal do finále časti Nacional, v ktorom zvíťazil a získal tretí majstrovský titul. Vtedajší tím dostal prezávku "La Sinfónica", ktorá vyplývala z výborného herného prejavu družstva. V nasledujúcom ročníku sa už ale tímu nepodarilo prebojovať v časti Nacional ani do semifinále. V nasledujúcich sezónach sa však klubu veľmi nedarilo, končil skôr v spodnej časti ligovej tabuľky. Zlé výsledky vyvrcholili v sezóne 1984, keď klub skončil na základe koeficientu predposledný v zostupovej tabuľke a vypadol tak do druhej ligy. Už o dve sezóny sa Rosario Central opätovne vrátil do najvyššej súťaže. Hneď ako nováčik v sezóne 1986/87 skončil klub na prvom mieste a vyhral svoj štvrtý titul. Hráč tímu Omar Palma sa stal v tomto roku najlepším strelcom súťaže. Zvyšné sezóny 80. rokov strávil klub v hornej časti tabuľky.

### Medzinárodný úspech a stagnácia

Majstrovský tím z roku 1987.
90. roky strávil klub striedavo v hornej a dolnej časti ligovej tabuľky. Až v sezóne 1997/98 sa v časti Apertura umiestnil na treťom mieste. Lepší výsledok dosiahol klub v poslednej sezóne tejto dekády 1999/00, keď v časti Apertura obsadil výborné druhé miesto. Napriek slabým výsledkom v tomto období zaznamenal Rosario Central v ročníku 1995 úspech v kontinentálnom pohári Copa CONMEBOL (predchodca pohára Copa Sudamericana). Tu sa prebojoval postupne až do finále, kde po dvoch zápasoch zvíťazil nad brazílskym klubom Atlético Mineiro a vyhral tak svoj jediný medzinárodný titul. Nové tisícročie začal klub posledným miestom v časti Clausura sezóny 2000/01. Klubu sa veľmi nedarilo ani v nasledujúcich sezónach a v ročníku 2003/04 bol znova posledný v časti Clausura. V ďalších sezónach sa postavenie klubu v tabuľke stabilizovalo v jej strede. No už v sezóne 2007/08 obsadil zas posledné miesto, tento raz v časti Apertura. V nasledujúcom ročníku bol klub v časti Apertura predposledný a na základe zlých výsledkov z predchádzajúcich ročníkov bol jeho koeficient v zostupovej tabuľke veľmi zlý a Rosario Central musel hrať baráž o udržanie sa v najvyššej súťaži, kde však bol úspešný. Zlepšenie prišlo v sezóne 2009/10, klub bol v oboch častiach sezóny tesne pod stredom tabuľky, no naplno sa prejavili zlé výsledky z predchádzajúcich sezón a v zostupovej tabuľke tak bol Rosario Central znova na mieste, kde musel hrať baráž o udržanie sa. Tento krát už bol neúspešný a zostúpil do druhej najvyššej súťaže. V prvej sezóne v druhej lige skončil klub až v strede tabuľky, v nasledujúcej bol štvrtý a prehral v baráži o postup. Sezónu 2012/13 však vyhral a postúpil späť do prvej ligy. Hneď po svojom návrate do najvyššej súťaže sa klub kvalifikoval do Copa Sudamericana. V sezóne 2015 obsadil Rosario Central výborné tretie miesto, čo bolo najlepšie umiestnenie klubu po mnohých rokoch. V roku 2016 tak mohol hrať Copa Libertadores, kde skončil vo štvrťfinále. V sezóne 2016/17 skončil klub na dvanástom mieste.

Farby a znak klubu
------------------

Na začiatku svojej existencie používal Rosario Central červeno-biele dresy, ktoré boli rozdelené na štyri štvorce. Od roku 1903 zmenil červenú farbu na modrú, no dresy si zachovali svoju formu. Od roku 1904 začal klub používať modro-žlté pruhované dresy, ktoré používa do súčasnosti.

Súčasný znak používa klub od roku 1903. Tento tvoria modré a žlté zvislé pruhy, nad ktorými sú písmená **CARC**, teda prvé písmená z názvu klubu Club Atlético Rosario Central. V roku 1973 bol znak klubu modifikovaný, keď sa tento umiestnil do veľkého písmena C. Znak v tejto forme od tej doby používa klub ako oficiálny klubový znak.

Štadión
-------

Fanúšikovia klubu počas zápasu.
Od svojho založenia hral klub na rôznych miestach. Tieto sa menili hlavne tesne po založení klubu. Medzi rokmi 1903 a 1918 hral klub na štadióne **Estadio del Cruce**. V rokoch 1919 až 1925 hral na štadióne **llamado Parada Castellanos**. V roku 1926 sa klub presťahoval na svoj súčasný štadión **Estadio Gigante de Arroyito**. Tento prešiel v rokoch 1957, 1963, 1967 a 1974-78 renováciami. Súčasná kapacita štadióna je 48 900 miest, priemerná návštevnosť je 35 000 divákov.

Rivalita a fanúšikovia
----------------------

Tradičným rivalom Rosario Central je ďalší klub z mesta Rosario Newell's Old Boys. Tieto kluby hrávajú spolu derby **Clásico Rosarino** už od roku 1905. Vo vzájomných stretnutiach bol zatiaľ úspešnejší klub Rosario Central, ktorý vyhral viac zápasov. Fanúšikovia klubu patria medzi najpočetnejších v krajine.

Úspechy
-------

### Národné

#### Liga

* **Primera División (4)**: 1971 Nacional, 1973 Nacional, 1980 Nacional, 1986/87
* **Primera B Nacional (1)**: 2012/13
* **Primera B (3)**: 1942, 1951, 1985

#### Národný pohár

* **Copa de Competencia La Nación (1)**: 1913
* **Copa Dr. Carlos Ibarguren (1)**: 1915
* **Copa de Honor Municipalidad de Buenos Aires (1)**: 1916
* **Copa de Competencia Jockey Club (1)**: 1916
* **Copa de Competencia (Asociación Amateurs) (1)**: 1920

### Medzinárodné

* **Copa CONMEBOL (1)**: 1995

### Regionálne ligy

* **Liga Rosarina:**
	+ **Copa Nicaso Vila (10)**: 1908, 1914, 1915, 1916, 1917, 1919, 1923, 1927, 1928, 1930
	+ **Copa Estímulo (1)**: 1922
* **Federación Rosarina (1)**: 1913
* **Asociación Amateurs Rosarina (2)**: 1920, 1921
* **Asociación Rosarina de Fútbol**:
	+ **Torneo Luciano Molinas (2)**: 1937, 1938
	+ **Torneo Preparación (1)**: 1936
	+ **Torneo Hermenegildo Ivancich (1)**: 1937

Zostava
-------

*Aktuálne k dátumu: 29. septembra 2016*

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| # |  | Pozícia | Hráč |
| --- | --- | --- | --- |
| 1 | Argentína | B | Diego Rodríguez |
| 4 | Argentína | O | Paulo Ferrari |
| 6 | Čile | O | Alfonso Parot |
| 7 | Argentína | Ú | Fabián Bordagaray |
| 8 | Argentína | Z | Federico Carrizo |
| 9 | Argentína | Ú | Marco Ruben |
| 11 | Argentína | Z | José Luis Fernández |
| 15 | Uruguaj | Z | Washington Camacho |
| 16 | Argentína | Z | Mauricio Martinez |
| 17 | Argentína | Ú | Germán Herrera |
| 18 | Argentína | O | Renzo Alfani |
| 20 | Argentína | Z | Gustavo Colman |
| 22 | Argentína | Z | Pedro Ojeda |

 |  | 

| # |  | Pozícia | Hráč |
| --- | --- | --- | --- |
| 27 | Paraguaj | O | José Leguizamón |
| 28 | Argentína | Z | Agustín Coscia |
| 30 | Argentína | B | Jeremías Ledesma |
| 34 | Argentína | Ú | Maximiliano Lovera |
| 35 | Argentína | Z | Joaquín Pereyra |
| 37 | Argentína | O | Facundo Rizzi |
| - | Argentína | O | Marcelo Ortizlli |
| - | Argentína | Z | Maximiliano González |
| - | Argentína | Z | Nicolás Da Campo |
| - | Argentína | Z | Santiago Romero |
| - | Argentína | Z | Leonardo Gil |
| - | Argentína | Ú | Fernando Zampedri |

 |

Referencie
----------

1. ↑   *nuestros y origenes* [online]. rosariocentral.com, [cit. 2017-08-10]. Dostupné online.
2. ↑   *Reseña Histórica* [online]. rosariofutbol.com, [cit. 2017-08-10]. Dostupné online.
3. ↑   *Argentina - Domestic Championships 1939* [online]. rsssf.com, [cit. 2017-08-10]. Dostupné online.
4. ↑   *Argentina 1941* [online]. rsssf.com, [cit. 2017-08-10]. Dostupné online.
5. ↑   *Argentina 1950* [online]. rsssf.com, [cit. 2017-08-10]. Dostupné online.
6. ↑   *Argentina 1967* [online]. rsssf.com, [cit. 2017-08-10]. Dostupné online.
7. ↑   *Argentina - First Level 1970* [online]. rsssf.com, [cit. 2017-08-10]. Dostupné online.
8. ↑   *Argentina 1971* [online]. rsssf.com, [cit. 2017-08-10]. Dostupné online.
9. ↑   *Argentina 1973* [online]. rsssf.com, [cit. 2017-08-10]. Dostupné online.
10. ↑   *Argentina 1980* [online]. rsssf.com, [cit. 2017-08-10]. Dostupné online.
11. ↑   *Argentina 1984* [online]. rsssf.com, [cit. 2017-08-10]. Dostupné online.
12. ↑   *Argentina 1986/87* [online]. rsssf.com, [cit. 2017-08-10]. Dostupné online.
13. ↑   *Argentina 1997/98* [online]. rsssf.com, [cit. 2017-08-10]. Dostupné online.
14. ↑   *Argentina 1999/00* [online]. rsssf.com, [cit. 2017-08-10]. Dostupné online.
15. ↑   *Copa Conmebol 1995* [online]. rsssf.com, [cit. 2017-08-10]. Dostupné online.
16. ↑   *Argentina 2009/10* [online]. rsssf.com, [cit. 2017-08-10]. Dostupné online.
17. ↑   *Sports clubs with an average home league attendance of at least 10,000* [online]. worldofstadiums.com, [cit. 2017-08-10]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Club Atlético Rosario Central**

Externé odkazy
--------------

* Stránka klubu

Zdroj
-----

* história klubu
* *Tento článok je čiastočný alebo úplný preklad článku Rosario Central na anglickej Wikipédii.*